ИЗВЕШТАЈ О СПРОВЕДЕНОЈ ЈАВНОЈ РАСПРАВИ

О НАЦРТУ ЗАКОНА О ИЗМЕНАМА И ДОПУНАМА

ЗАКОНА О ПЕНЗИЈСКОМ И ИНВАЛИДСКОМ ОСИГУРАЊУ

На основу члана 41. став 10. Пословника Владе („Службени гласник РСˮ, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14, 8/19 – др. уредба), Министарство за рад, запошљавање, борачка и социјална питања (у даљем тексту: Министарство), објављује Извештај о спроведеној јавној расправи о Нацрту закона о изменама и допунама Закона о пензијском и инвалидском осигурању.

У складу са Законом о министарствима („Службени гласник РСˮ, број 128/20), и утврђеним делокругом, у Сектору за пензијско и инвалидско осигурање припремљен је Нацрт закона о изменама и допунама Закона о пензијском и инвалидском осигурању (у даљем тексту: Нацрт закона). Измене и допуне Закона о пензијском и инвалидском осигурању предвиђене су у Плану рада Владе за 2021. годину. Предложеним одредбама Нацрта закона утврђују се права за кориснике из Опције 5 и Опције 3, сагласно Закључку Владе од 19. новембра 2020. године, односно наведеним корисницима се обезбеђује исплата разлике између износа остварене превремене старосне пензије и старосне пензије. Наиме, реч је о лицима која су прихватила Програм Владе за решавање вишка запослених у процесу рационализације, реструктурирања и припреме за приватизацију, али су због измена Закона из 2014. године, уместо старосне пензије, остварила право на превремену старосну пензију са трајним умањењем износа ове пензије. На тај начин се кроз одредбе Закона, решава дугогодишњи проблем ових лица. Поред тога, у циљу прецизирања и техничког побољшања постојећих одредаба Закона, предложене су и измене и допуне између осталог у делу који се односи на утврђивање ванбрачне заједнице, кориснике породичне пензије, као и промене података унетих у матичну евиденцију.

Програмом јавне расправе о Нацрту закона који је Одбор за јавне службе усвојио Закључком 05 Број: 011-2013/2021 од 10. марта 2021. године, предвиђено је да јавна расправа траје у периоду од 12. марта до 2. априла 2021. године.

Јавна расправа почела је обавештењем и истицањем текста Нацрта закона на интернет страници Министарства [www.minrzs.gov.rs](http://www.minrzs.gov.rs). Министарство је упутило јавни позив свим заинтересованим грађанима и стручној јавности да узму учешће у јавној расправи и да примедбе, предлоге и сугестије доставе на електронску адресу: [pio@minrzs.gov.rs](mailto:pio@minrzs.gov.rs) или писменим путем, Министарству, Сектор за пензијско и инвалидско осигурање, Немањина 22 - 26, Београд, са назнаком: „За јавну расправу о Нацрту закона о изменама и допунама Закона о пензијском и инвалидском осигурању”.

Коментари, примедбе и сугестије на Нацрт закона, који су достављени Министарству током јавне расправе електронском поштом и писменим путем, односили су се пре свега на чл. 2. и 14. Нацрта закона, али и на проширење обухвата Нацрта закона, првенствено за укидање такозваних „пеналаˮ за превремену старосну пензију. Од стране физичких лица, достављено је укупно 15 предлога такве садржине.

Поред тога, што се тиче учешћа других заинтересованих органа, организација, удружења и синдиката, Савез пензионера Србије подржао је предложене одредбе Нацрта закона, и доставио предлоге за допуну Нацрта закона у вези са дефинисањем савеза пензионера и удружења синдиката пензионера образованих на нивоу Републике, као и предлоге који се односе на побољшање постојеће одредбе члана 80. Закона о пензијском и инвалидском осигурању („Службени гласник РСˮ, бр. 34/03, 64/04 – УС, 84/04 – др. закон, 85/05, 101/05 – др. закон, 63/06 – УС, 5/09, 107/09, 101/10, 93/12, 62/13, 108/13, 75/14, 142/14, 73/18, 46/19 – УС и 86/19 – у даљем тексту: Закон), о усклађивању пензије, као и питања повраћаја износа пензија умањених применом Закона о привременом уређивању начина исплате пензија, који је престао да важи 2018. године. Исти предлог за повраћај износа пензија умањених применом наведеног закона, доставили су и Удружење синдиката пензионера Србије и Удружење пензионера Србије „Независностˮ. Поред тога, Удружење пензионера Србије „Независностˮ предлаже укидање „пеналаˮ за превремену старосну пензију, односно да се корисницима превремене старосне пензије, висина превремене старосне пензије обрачунава на начин на који се одређује старосна пензија након навршених 65 година живота. Такође су предложили увођење ванредног усклађивања пензије и промену састава органа Републичког фонда за пензијско и инвалидско осигурање (у даљем тексту: Фонд). И Савез самосталних синдиката Србије се залаже за укидање умањења износа превремене старосне пензије након навршених 65 година живота, али подржава предлог да се реши проблем корисника Опције 5 и Опције 3, с тим што сматра да исто треба да важи и за кориснике превремене старосне пензије чија предузећа нису била у процесу реструктурирања. Синдикат „Независностˮ доставио је предлог за допуну члана 21. Закона у вези са дефиницијом инвалидности када је реч о припадницима Службе обезбеђења који имају статус овлашћеног службеног лица у Управи за извршење кривичних санкција, а Опште удружење предузетника Крушевац, свој предлог базира на три тачке које се односе на статус корисника пензије, пре свега занатлија. На основу предлога који је доставила Безбедносно-информативна агенција, потребно је изменити члан 125. Закона, тако да Безбедносно-информативна агенција води матичну евиденцију за своје припаднике. Унија послодаваца Србије, која је подржала Нацрт закона, доставила је предлог за допуну члана 7. Нацрта закона, као и да се обухват предложених одредаба прошири изменама и допунама одредаба Закона које се односе на стаж осигурања са увећаним трајањем, односно састав Управног одбора Фонда. И Привредна комора Србије је узела учешће у јавној расправи и доставила предлоге у вези са чл. 2. и 13. Нацрта закона, као и предлоге који се не односе на одредбе Нацрта закона, а у вези са чл.19, 70а, 70б и 70г Закона. Сугестије у вези са чл. 2. и 14. Нацрта закона доставило је Удружење радника – акционара Холдинг Каблови АД Јагодина, а Национално балетско удружење доставило је предлог да се одредбе у Нацрту закона допуне тако да обухвате и измену члана 68. Закона, који прописује да пензијски стаж може износити највише 45 година.

После завршетка јавне расправе достављене примедбе, предлози и сугестије су пажљиво размотрени и закључено је да се не могу прихватити. Наиме, Нацрт закона се пре свега односи на решавање питања корисника из Опције 5 и Опције 3, сагласно Закључку Владе од 19. новембра 2020. године, и на прецизирање и техничко побољшање постојећих одредаба Закона о пензијском и инвалидском осигурању у делу који се односи на утврђивање ванбрачне заједнице, кориснике породичне пензије, као и промену података унетих у матичну евиденцију. Према томе, предложеним одредбама чл. 2. и 14. Нацрта закона прецизно се прописује којим корисницима се висина превремене старосне пензије одређује на исти начин као и висина старосне пензије, као и под којим условима. Поред тога, не могу се прихватити ни предлози који би нарушили финансијску стабилност Републичког фонда за пензијско и инвалидско осигурање, а тиме и целог система пензијског и инвалидског осигурања, која је, захваљујући примени Закона о привременом уређивању начина исплате пензија успостављена 2018. године, када је овај закон и престао да важи. Имајући у виду све наведено, као и да утврђивању предложених решења измена и допуна законских одредаба претходи детаљна припрема и анализа, произилази да у овом тренутку нема основа за проширење обухвата Нацрта закона.

С обзиром на исказано интересовање за Нацрт закона, Министарство констатује да је јавна расправа успешно обављена, а сви конструктивни коментари имаће се у виду у даљем раду.